PMIndiaData/PMIndiaSum huggingface dataset:
புதுதில்லியில் உள்ள இஸ்கானில் கீதா ஆராதனை மகோத்சவ் விழாவில் பிரதமர் பங்கேற்றார்

புதுதில்லியில் உள்ள இந்திய கலாச்சாரம் போற்றும் மையமான இஸ்கானில் நடைபெற்ற கீதா ஆராதனை மகோத்சவ் விழாவில் பிரதமர் திரு நரேந்திர மோடி பங்கேற்றார். இஸ்கான் பக்தர்களால் உருவாக்கப்பட்ட ஒப்பில்லாத பகவத் கீதை பெருநூலினை அவர் திறந்து வைத்தார். இந்த நூல் 2.8 மீட்டர் உயரமும், 800 கிலோ எடையும் கொண்டதாகும். இந்த விழாவில் பங்கேற்றோரிடையே உரையாற்றிய பிரதமர், பிரமாண்டமான பகவத் கீதை நூலினை திறந்து வைக்கும் இந்த விழா உண்மையிலேயே சிறப்பு மிக்கதாகும். இந்த ஒப்பிலாதப் புத்தகம் உலகிற்கு இந்திய ஞானத்தின் அடையாளமாக இருக்கும் என்றார். லோகமான்ய திலகர் சிறையில் இருந்த போது எழுதிய “கீதை ரகசியம்” பற்றி நினைவு கூர்ந்த பிரதமர், கிருஷ்ண பகவானின் நிஷ்கம் கர்மா தத்துவத்தை எளிய முறையில் இதில் விளக்கியிருக்கிறார் என்றார். “காந்தியின் பார்வையில், பகவத் கீதை” என்ற நூல் பற்றியும் அவர் குறிப்பிட்டார். மேலும், அமெரிக்காவின் முன்னாள் அதிபர் பாரக் ஒபாமாவிற்குத் தம்மால் இந்தப் புத்தகத்தின் பிரதி வழங்கப்பட்டதையும் அவர் சுட்டிக்காட்டினார். இந்த இதிகாசம் குறித்து உலக அளவில் விழிப்புணர்வை ஏற்படுத்தியதில் ஸ்ரீல பக்தி வேதாந்த பிரபுபாதா அவர்களின் முயற்சிகளையும் பிரதமர் பாராட்டினார். வாழ்க்கையில் ஊசலாட்டம் ஏற்படும் போது, பகவத் கீதை எப்போதும் நமக்கு வழிகாட்டியாக இருக்கும் என்றும் பிரதமர் தெரிவித்தார். மனிதகுல எதிரிகளுக்கு எதிராக நாம் போரிடுவதால் தெய்வீக சக்தி எப்போதும் நம்முடன் இருக்கும் என்ற கீதையின் புகழ்மிக்க வாசகத்தையும் அவர் நினைவு கூர்ந்தார். மக்களுக்கும் தேசத்திற்கும் சேவை செய்ய கீதை ஒவ்வொருவருக்கும் ஆர்வத்தை ஏற்படுத்துகிறது என்றும் அவர் கூறினார். மனிதகுலம் சந்திக்கின்ற பல பிரச்சினைகளுக்கு இந்தியாட தத்துவங்களும் பண்பாடும் தீர்வுகளை அளிக்கின்றன என்று பிரதமர் தெரிவித்தார். இந்தச் சூழலில் அவர், யோகா பற்றியும் ஆயுர்வேதம் பற்றியும் குறிப்பிட்டார்.
கிருஷ்ண பக்த சபையின் இத்தாலிய கிளை பிரதிநிதிகளுடன் பிரதமர் சந்திப்பு

அகில உலக கிருஷ்ண பக்த சபையின் (ISKCON) இத்தாலிய கிளை பிரதிநிதிகள் உள்ளிட்ட பல்வேறு சமுதாய அமைப்புகளின் உறுப்பினர்களை பிரதமர் திரு.நரேந்திர மோடி சந்தித்து அவர்களுடன் கலந்துரையாடினார். இத்தாலியில் பகவத் கீதையின் சாராம்சங்களைப் பரப்புவது உள்ளிட்ட, பல்வேறு சமூக நடவடிக்கைகளில் அவர்களது பங்களிப்பை பிரதமர் பாராட்டினார்.
1965 போர் நினைவாக ஏற்படுத்தப்பட்டுள்ள நினைவுக் கண்காட்சி ஷவுர்யாஞ்சலியை பிரதமர் பார்வையிட்டார்

புதுதில்லியில், ராஜ்பத் புல்வெளியில் அமைக்கப்பட்டுள்ள 1965 போரின் பொன் விழா ஆண்டை குறிக்கும் நினைவு கண்காட்சியை பிரதமர் பார்வையிட்டார். நாட்டின் எல்லை பகுதிகளை பாதுகாத்து வரும் இராணுவ படை வீர்ர்களின் வீரத்திற்கும் தியாகத்திற்கும் இது புகழ் அஞ்சலி செலுத்துவதாக அமைந்துள்ளது. பல்வேறு போர்க்களங்களில் நிகழ்ந்த போர்க் காட்சிகளின் சித்தரிப்புகளையும், கண்காட்சியையும் பிரதமர் பார்வையிட்டார். 1965 போரில் பங்கேற்ற சில வீரர்களையும் அவர் சந்தித்தார். இராணுவம், கடற்படை மற்றும் விமான படையின் தளபதிகளும் இந்நிகழ்ச்சியில் கலந்து கொண்டனர். பல்வேறு மூத்த மத்திய அமைச்சர்களும் இதில் பங்கேற்றனர். 1965ம் ஆண்டு நடைபெற்ற போரில் நமது படை வீரர்களின் வீரமும் தியாகமும் ஒவ்வொரு இந்தியரின் நினைவில் நீங்கா இடம் பிடித்துள்ளது. அவர்கள் நமக்கு பெருமை சேர்த்துள்ளனர் என்று பிரதமர் தனது டுவிட்டர் பக்கத்தில் கூறியுள்ளார்.
பொது மற்றும் வணிக விஷயங்களில் பரஸ்பர சட்ட உதவிகளுக்காக இந்தியா- மொரோக்கோ நாடுகளுக்கிடையே ஒப்பந்தம் செய்து கொள்ள மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை பொது மற்றும் வணிக விஷயங்களில் பரஸ்பர சட்ட உதவிகளை மேற்கொள்ள இந்தியா- மொரோக்கோ நாடுகளுக்கு இடையே ஒப்பந்தம் செய்து கொள்ள தனது ஒப்புதலை அளித்தது. இதன் முக்கிய அம்சங்களாவன: 1. நீதிமன்ற அழைப்புகளையும் இதர நீதிமன்ற ஆவணங்களையும் வழங்குவது அல்லது இவை தொடர்பான செயல்முறைகள்; 2. பொதுவிஷயங்களில் சான்றுகளைப் பதிவு செய்வது; 3. ஆவணங்கள், பதிவுகள் ஆகியவற்றை ஆய்வு செய்வது, அவற்றை அடையாளம் காண்பது மற்றும் நீதிமன்றத்தின் முன்வைப்பது; 4. பொது விஷயங்களில் சான்றுகளை மேற்கொள்வதற்கான கோரிக்கை கடிதங்களை வழங்குவது; மற்றும் 5. நடுவர் நீதிமன்றங்கள் வழங்கிய உத்தரவுகளை அங்கீகரித்து, செயல்படுத்துவது. பயன்கள்: இரு நாடுகளைச் சேர்ந்த குடிமக்களுக்கும் இது பயனுள்ளதாக இருக்கும். பொது மற்றும் வணிக விஷயங்களில் நட்புறவு மற்றும் பயனுள்ள ஒத்துழைப்புக்கான உறவுகளை வலுப்படுத்த வேண்டும் என்ற இருநாடுகளின் விருப்பத்தை இது நிறைவேற்றுவதாக இருக்கும். அடிப்படையில் இந்த ஒப்பந்தத்தின் சாரமும் மொழியும் உணர்வும் இதுவே ஆகும். நீதிமன்ற அழைப்புகள், நீதித்துறை ஆவணங்கள், கோரிக்கை கடிதங்கள் மற்றும் நீதிமன்ற உத்தரவுகள், நடுவர் நீதிமன்ற தீர்ப்புகள் ஆகியவற்றை செயல்படுத்துவதாக இருக்கும். பின்னணி: விடுதலைக்கு முந்தைய காலத்தில் இருந்தே இந்தியாவிற்கும் ஆப்பிரிக்க நாடுகளுக்கும் இடையே உறவுகள் இருந்து வந்தன. கடந்த பல ஆண்டுகளாகவே இந்தியாவிற்கு மொரோக்கோவிற்கும் இடையே இருதரப்பு உறவுகளும் நட்புறவும் நீடித்து வந்துள்ளன. அணிசேரா இயக்கத்தில் இந்த இரு நாடுகளுமே பங்கேற்றிருந்தன. மொரோக்கோ காலனியாதிக்கத்திலிருந்து விடுதலை பெறவும், மொரோக்கோவின் விடுதலை போராட்டத்திற்கும் ஐக்கிய நாடுகள் சபையில் இந்தியா ஆதரவு தெரிவித்து வந்துள்ளது. 1956 ஜூன் 20 அன்று இந்தியா மொரோக்கோவை அங்கீகரித்து 1957-ல் உறவுகளை ஏற்படுத்திக் கொண்டது. மொரோக்கோவுடன் பரஸ்பர ஒத்துழைப்பு தளத்தை அதிகரிக்க வேண்டியதன் அவசியத்தை இந்தியா உணர்ந்திருப்பதோடு, பொது மற்றும் வணிக விஷயங்களில் இரு நாடுகளுக்கும் இடையே ஒத்துழைப்பு அம்சங்களை விரிவுபடுத்த வேண்டியதன் முக்கியத்துவத்தையும் உணர்ந்துள்ளது.
இந்தோனேசியாவின் அசே மாகாணத்தில் நிலநடுக்கத்தில் உயிர் இழப்பு – பிரதமர் இரங்கல்

இந்தோனேசியாவின் அசே மாகாணத்தில் ஏற்பட்ட நிலநடுக்கத்தில் உயிர் இழந்தோருக்கு பிரதமர் திரு நரேந்திர மோடி இரங்கல் தெரிவித்துள்ளார். இந்த பேரிடர் சமயத்தில், எங்களின் எண்ணங்களும் பிரார்த்தனைகளும் அசே மக்களுடன் உள்ளது. எவ்விதமான உதவியை வழங்கவும் இந்தியா தயாராக உள்ளது என்று பிரதமர் கூறியுள்ளார்.
பிரதமர் பீகார் முதல்வருடன் மாநிலத்தின் வெள்ள நிலவரம் குறித்து ஆலோசனை, அம்மாநில அரசுக்கு அனைத்து உதவிகளும் வழங்க உறுதி

பீகார் மாநிலத்தில் நிலவும் வெள்ள நிலவரம் குறித்து அம்மாநில முதல்வர் திரு. நிதிஷ் குமாருடன் பிரதமர் திரு. நரேந்திர மோடி ஆலோசனை நடத்தினார். பீகார் மாநிலத்தின் வெள்ள நிலவரத்தைத் தொடர்ந்து கண்காணித்து வருவதாகவும், அம்மாநிலத்தில் ஏற்பட்டுள்ள வெள்ளப் பேரிடரை சமாளிக்க மத்திய அரசு அனைத்து உதவிகளும் வழங்கும் என்றும் பிரதமர் டுவிட்டர் வலைதளத்தில் தெரிவித்துள்ளார். “பீகாரில் வெள்ளத்தால் பாதிக்கப்பட்ட மக்களுடன்தான் என் எண்ணங்கள் இருக்கின்றன. அங்குள்ள நிலவரம் கவனமாகக் கண்காணிக்கப்படுகிறது. வெள்ள நிலவரத்தை சமாளிப்பதற்கு பீகார் மாநில அரசுக்கு அனைத்து உதவிகளையும் வழங்க மத்திய அரசு உறுதியளித்துள்ளது. அங்கு சென்றுள்ள தேசியப் பேரிடர் மேலாண்மை படைக்குழுவினர், மீட்பு மற்றும் நிவாரணப் பணிகளில் ஈடுபட்டுள்ளனர்” என்று பிரதமர் கூறினார்.
பாரம்பரிய மருத்துவமுறை மற்றும் ஓமியோபதி தொடர்பாக இந்தியா –தான்சானியா இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் கூடிய மத்திய அமைச்சரவை, இந்தியா மற்றும் தான்சானியா இடையே பாரம்பரிய மருத்துவ முறை மற்றும் ஓமியோபதி ஆகிய துறைகளில் ஒத்துழைப்பு மேற்கொள்வது தொடர்பாக கையெழுத்தான புரிந்துணர்வு ஒப்பந்தத்துக்கு ஒப்புதல் அளித்தது. இந்தியா மற்றும் தான்சானியா இடையே, இந்தியா பாரம்பரிய மருத்துவமுறை மற்றும் ஓமியோபதி மருத்துவ முறைகளை பிரபலப்படுத்தவும், வளர்த்தெடுக்கவும் இப்புரிந்துணர்வு ஒப்பந்தம் உதவி செய்யும். இந்த ஒப்பந்தத்தால் கூடுதல் செலவினம் கிடையாது. இந்த ஒப்பந்தத்தின் தொடர்ச்சியாக நடத்தப்படும் ஆராய்ச்சிகள், பயிற்சிகள், கலந்துரையாடல்கள், கூட்டங்கள் ஆகியவற்றுக்கு ஆயுஷ் அமைச்சகத்துக்கு ஒதுக்கப்படும் நிதியில் இருந்து செலவிடப்படும். பின்னணி : ஏராளமான மருத்துவ குணம் கொண்ட மூலிகைகள் இந்தியாவில் அதிக அளிவில் காணப்படுகின்றன. மேலும் பாரம்பரிய மருத்துவத்தில் இந்தியா சிறந்து விளங்குகிறது. இந்த மருத்துவ முறைகளை உலக அளவில் எடுத்துச் செல்வது அவசியமாகும். தான்சானிய மக்களிடையேயும், பாரம்பரிய மருத்துவம் பிரபலமாக உள்ளது. பெரிய மருத்துவமனைகளுக்கு செல்வதற்கு முன்பாக, முதலுதவி அல்லது பூர்வாங்க சிகிச்சைக்கு பாரம்பரிய மருத்துவ முறைகளையே தான்சானிய மக்கள் கையாள்கிறார்கள். ஏறக்குறைய 70 ஆயிரம் இந்திய வம்சாவளியினரைக் கொண்ட தான்சானியா, இந்தியாவின் ஒரு முக்கியமான கிழக்கு ஆப்பிரிக்க நட்பு நாடாகும். இந்தியா மற்றும் தான்சானியா இடையே நல்ல நட்புணர்வு நிலவி வருகிறது. கடந்த சில ஆண்டுகளாக இரு நாடுகளிடையே உள்ள நட்புணர்வு சுகாதாரம் மருத்துவம் போன்ற துறைகளில் உள்ள ஒத்துழைப்பினால் வளர்ந்து வருகிறது. இந்திய மருத்துவ முறைகளை உலகளாவிய முறையில் பரவச் செய்யும் ஆயுஷ் துறையின் முயற்சிகளால், சீனா, மலேசியா, ஹங்கேரி வங்காளதேசம் மற்றும் நேபாளம் போன்ற நாடுகளுடன் இது தொடர்பாக புரிந்துணர்வு ஒப்பந்தங்களில் இந்தியா கையெழுத்திட்டுள்ளது.
என்சிசி அணிவகுப்பு நிகழ்வில் பிரதமர் நாளை பங்கேற்கவுள்ளார்

புதுதில்லியில் உள்ள கரியப்பா அணிவகுப்பு மைதானத்தில் நாளை நடைபெறும் தேசிய மாணவர் படை(என்சிசி)யின் அணிவகுப்பு நிகழ்வில் பிரதமர் திரு. நரேந்திர மோடி பங்கேற்கவுள்ளார். இந்த நிகழ்வில், பல்வேறு என்சிசி படைப்பிரிவுகளின் அணிவகுப்பைப் பார்வையிடும் பிரதமர், அணிவகுப்பு மரியாதையையும் ஏற்றுக்கொள்வார். கலை நிகழ்ச்சிகளோடு, என்சிசி படைப்பிரிவினர் சாகச விளையாட்டுகள், இசை, நிகழ்த்துக் கலைகள் போன்றவற்றில் தங்களின் திறமைகளைப் பிரதமர் முன்னிலையில் வெளிப்படுத்துவார்கள். என்சிசி படைப்பிரிவினரில் சிறந்து விளங்கியோருக்கு விருதுகள் வழங்கவிருக்கும் பிரதமர், அவர்களிடையே பின்னர் உரையாற்றுவார். குடியரசு தின முகாமிற்காக ஒவ்வொரு ஆண்டும் நூற்றுக்கணக்கான என்சிசி மாணவர்கள் புதுதில்லிக்கு வருகிறார்கள். சென்ற ஆண்டு என்சிசி அணிவகுப்பு நிகழ்வில் உரையாற்றிய பிரதமர், இயற்கைச் சீற்றங்களின் போது, நிவாரணம் மற்றும் மீட்புப் பணிகளிலும், தூய்மை இந்தியா இயக்கம் போன்ற முன்முயற்சிகளிலும் அவர்களின் செயல்களைப் பாராட்டினார்.
ரயில்வே துறையில் தொழில்நுட்ப ஒத்துழைப்புக்காக இந்தியா மற்றும் ஐக்கிய அரபு எமிரேட்ஸ் இடையே மேற்கொண்ட புரிந்துணர்வு உடன்படிக்கை மத்திய அமைச்சரவையிடம் எடுத்துரைப்பு

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. அப்போது, ரயில்வே துறையில் தொழில்நுட்ப ஒத்துழைப்புக்காக ஐக்கிய அரபு எமிரேட்ஸின் நிலம் மற்றும் கடல் பகுதிக்கான மத்திய போக்குவரத்து ஆணையத்துடன் புரிந்துணர்வு உடன்படிக்கை கையெழுத்தான விவரம் எடுத்துரைக்கப்பட்டது. இந்த புரிந்துணர்வு உடன்படிக்கை, பிப்ரவரி 10, 2018-ல் கையெழுத்தானது. இந்த புரிந்துணர்வு உடன்படிக்கை, கீழ்க்காணும் பகுதிகளில் தொழில்நுட்ப ஒத்துழைப்புக்கு வழிவகை செய்கிறது:- அ. ஒழுங்குமுறை, பாதுகாப்பு மற்றும் விபத்துகளில் தொழில்நுட்ப விசாரணை; ஆ. நிலைய மறுமேம்பாடு; இ. என்ஜின்கள், பெட்டிகள் மற்றும் சரக்குப் பெட்டிகள் ஈ. உடன்படிக்கை மேற்கொள்பவர்கள் கூட்டாக கண்டறியும் மற்ற பகுதிகள். பயன்கள்: ரயில்வே துறையில் நவீன முன்னேற்றங்கள் மற்றும் புலமையை பகிர்ந்துகொள்ளவும், கலந்துரையாடவும் இந்திய ரயில்வே-வுக்கு அடித்தளத்தை அளிக்கும். தகவல் பரிமாற்றம், வல்லுநர் சந்திப்புகள், பயிலரங்கங்கள், தொழில்நுட்ப பயணம் மற்றும் இருதரப்பும் ஒப்புக் கொண்ட திட்டங்களை கூட்டாக செயல்படுத்துதல் ஆகியவற்றுக்கு வழிவகை செய்யும். பின்னணி: ரயில்வே துறையில் தொழில்நுட்ப ஒத்துழைப்புக்காக பல்வேறு வெளிநாடுகள் மற்றும் தேசிய ரயில்வே அமைப்புகளுடன் புரிந்துணர்வு உடன்படிக்கைகளை ரயில்வே அமைச்சகம் மேற்கொண்டுள்ளது. ஒத்துழைப்புக்கான பிரிவுகளாக அதிவேக முனையங்கள், ஏற்கனவே உள்ள பாதைகளில் வேகத்தை அதிகரித்தல், உலகத் தரம் வாய்ந்த ரயில் நிலையங்களை உருவாக்குதல், கனரக இழுவை செயல்பாடுகள் மற்றும் ரயில் கட்டமைப்பை நவீனமயமாக்குதல் உள்ளிட்டவை கண்டறியப்பட்டுள்ளன. ரயில்வே தொழில்நுட்பம் மற்றும் செயல்பாடுகளில் மேம்பாடு குறித்த தகவல்களை பரிமாறிக் கொள்தல், புலமையை பகிர்ந்துகொள்தல், தொழில்நுட்ப பயணங்கள், பயிற்சி மற்றும் பயிலரங்கங்கள் மற்றும் பரஸ்பர நலன் சார்ந்த துறைகளில் பணிமனைகள் ஆகியவற்றின் மூலம், ஒத்துழைப்பு ஏற்படுத்தப்படும்
திரிபுரா  மாநில அமைப்பு தினத்தன்று மக்களுக்கு பிரதமர் வாழ்த்து

திரிபுரா மாநில அமைப்பு தினத்தன்று மக்களுக்கு பிரதமர் திரு நரேந்திர மோடி வாழ்த்துத் தெரிவித்துள்ளார். “திரிபுரா மக்களுக்கு மாநில அமைப்பு தின வாழ்த்துக்கள். ஓராண்டுக்கும் குறைவான காலத்தில் இந்த மாநிலம் குறிப்பிடத்தக்க முன்னேற்றத்தைக் கண்டுள்ளது. அதன் உண்மையான ஆற்றல் உணரப்பட்டுள்ளதோடு சாதனை அளவாக மக்களின் விருப்பங்கள் நிறைவேற்றப்பட்டு வருகின்றன. வரும் ஆண்டுகளில் இந்த உணர்வு மேலும் வளரட்டும்” என்று பிரதமர் கூறியுள்ளார்.
டாக்டர் பாபாசாகேப் அம்பேத்கர் நினைவுநாளில் பிரதமர் மரியாதை

டாக்டர் பாபாசாகேப் அம்பேத்கரின் நினைவுநாளில், நமது நாட்டுக்கு அவர் ஆற்றிய சிறப்பான சேவையை நினைவுகூர்ந்து பிரதமர் திரு.நரேந்திர மோடி மரியாதை செலுத்தியுள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “மகாபரிநிர்வாண் தினத்தில், டாக்டர் பாபாசாகேப் அம்பேத்கர் நமது நாட்டுக்கு ஆற்றிய சிறப்பான சேவையை நினைவுகூர்ந்து நான் அவருக்கு மரியாதை செலுத்துகிறேன். அவரது போராட்டங்கள் லட்சக்கணக்கானோருக்கு நம்பிக்கையை அளித்தது. மிக விரிவான அரசியல் சாசனத்தை இந்தியாவுக்கு அளிக்க அவர் மேற்கொண்ட முயற்சிகள் ஒருபோதும் மறக்க இயலாதவை”.
கூட்டுறவு அமைப்புகளை வாங்குவோராக அனுமதிக்கும் வகையில் அரசு இ-சந்தை கொள்முதல் விரிவாக்கத்திற்கு அமைச்சரவை ஒப்புதல் அளித்துள்ளது

கூட்டுறவு அமைப்புகளை வாங்குவோராக அனுமதிக்கும் வகையில் அரசு இ-சந்தை கொள்முதல் விரிவாக்கத்திற்கு பிரதமர் திரு நரேந்திர மோடி தலைமையில் நடைபெற்ற அமைச்சரவை ஒப்புதல் அளித்துள்ளது. 2016 ஆகஸ்ட் 9 அன்று தொடங்கப்பட்ட அரசு இ-சந்தையில் மத்திய- மாநில அமைச்சகங்கள், துறைகள், பொதுத்துறை நிறுவனங்கள், தன்னாட்சி நிறுவனங்கள், உள்ளாட்சி அமைப்புகள் ஆகியவை தற்போது கொள்முதல் செய்வதற்கு அனுமதிக்கப்பட்டுள்ளது. இதனால் தனியார் துறையினர் அரசு இ-சந்தையில் கொள்முதல் செய்ய இயலாது. தற்போது கூட்டுறவு அமைப்புகளை வாங்குவோராக அனுமதித்திருப்பதன் மூலம் 27 கோடி உறுப்பினர்களை கொண்டுள்ள 8.54 லட்சத்திற்கும் அதிகமான பதிவு செய்யப்பட்ட கூட்டுறவு அமைப்புகள் பயனடையும். மேலும் விவரங்களுக்கு இந்த ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1830120
1.1.2016 முதல், மத்திய அரசு ஊழியர்களுக்கும், ஓய்வூதியதாரர்களுக்கும் கூடுதல் அகவிலைப்படி.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, மத்திய அரசு ஊழியர்கள் மற்றும் ஓய்வூதியதாரர்களுக்கு கூடுதல் அகவிலைப்படி வழங்க ஒப்புதல் அளித்தது. தற்போது வழங்கப்பட்டு வரும் 119 சதவிகித அடிப்படை ஊதியத்திலிருந்து 6 சதவிகிதம் அதிகரிக்கிறது. இது 50 லட்சம் மத்திய அரசு ஊழியர்களுக்கும், 58 லட்சம் ஓய்வூதியதாரர்களுக்கும் பயனளிக்கும். இந்த அதிகரிப்பு, 6வது மத்திய ஊதியக் குழு பரிந்துரையின்படி செய்யப்படுகிறது. மத்திய அரசு ஊழியர்கள் அகவிலைப்படி அதிகரிப்பால் மத்திய அரசுக்கு ஆண்டுக்கு ரூபாய் 6796.50 கோடி ரூபாயும், ஓய்வூதியதாரர்களுக்கு அகவிலைப்படி அதிகரிப்பால் ஆண்டுக்கு 7929.24 கோடி ரூபாயும் 2016-17 (ஜனவரி 2016 முதல் பிப்ரவரி 2017 வரை 14 மாதங்கள்) செலவாகும்.
ஜிசாட்-18 செயற்கைகோள் வெற்றிகரமாக விண்ணில் ஏவப்பட்டதற்காக இஸ்ரோ விஞ்ஞானிகளுக்கு பிரதமர் வாழ்த்து

இந்தியாவின் தகவல் தொடர்பு செயற்கைக்கோள், ஜிசாட்-18, வெற்றிகரமாக விண்ணில் ஏவப்பட்டதற்காக இஸ்ரோ விஞ்ஞானிகளுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “தகவல் தொடர்பு செயற்கைக்கோள், ஜிசாட் 18, வெற்றிகரமாக விண்ணில் ஏவப்பட்டதற்காக இஸ்ரோ விஞ்ஞானிகளுக்கு எனது வாழ்த்துகள். நமது விண்வெளித் துறையின் பயணத்தில் இது முக்கிய மைல்கல்” என்று பிரதமர் தனது வாழ்த்துச் செய்தியில் குறிப்பிட்டுள்ளார்.
சர்வதேச நீதிமன்றத்தின் நீதிபதியாக நீதியரசர் தல்வீர் பண்டாரி மீண்டும் தேர்வு; பிரதமர் வாழ்த்து

சர்வதேச நீதிமன்றத்தின் நீதிபதியாக நீதியரசர் தல்வீர் பண்டாரி மீண்டும் தேர்வுசெய்யப்பட்டதை முன்னிட்டு, பிரதமர் திரு. நரேந்திர மோடி வாழ்த்து தெரிவித்துள்ளார். “சர்வதேச நீதிமன்றத்தின் நீதிபதியாக நீதியரசர் தல்வீர் பண்டாரி மீண்டும் தேர்வுசெய்யப்பட்டதற்கு எனது வாழ்த்துகள். அவர் மீண்டும் தேர்வு செய்யப்பட்டது நம் அனைவருக்கும் பெருமையான தருணம். சர்வதேச நீதிமன்றத்தில் இந்தியா மீண்டும் தேர்வு பெற்றதற்கு, மத்திய வெளியுறவு துறை அமைச்சர் திருமதி. சுஷ்மா சுவராஜ் மற்றும் அவரது மொத்த அணிக்கும் மற்றும் தூதரங்களின் அயராத முயற்சிக்கும் எனது வாழ்த்துகள். இந்தியா மீது ஐ.நா.பொதுச் சபை மற்றும் ஐ.நா. பாதுகாப்புச் சபையின் அனைத்து உறுப்பினர்களும் அளித்த ஆதரவுக்கும், கொண்டுள்ள நம்பிக்கைக்கும் எங்களின் நன்றிகளை தெரிவித்துக்கொள்கிறோம்” என்று பிரதமர் கூறியுள்ளார்.
அசாம் மற்றும் சிக்கிமிற்கு பிரதமர் பயணம்

அசாம் மற்றும் சிக்கிம் மாநிலத்திற்கு இரண்டு நாள் பயணமாக பிரதமர் திரு. நரேந்திர மோடி இன்று புறப்படுகிறார். இன்று மதியம் கேங்டாக் செல்லும் பிரதமர் அங்கு ஏற்பாடு செய்யப்பட்டுள்ள சிறப்பு மலர் கண்காட்சியை பார்வையிடுகிறார். கேங்டாக்கில் நடைபெறும் நிலையான வளர்ச்சி, இயற்கை வேளாண்மை மற்றும் சுற்றுச்சூழல் சுற்றுலாவிற்கான மாநில வேளாண் அமைச்சர்கள் மாநாட்டில் பிரதமர் பங்கேற்கிறார். இரண்டு மணி நேரம் நடைபெறும் அந்த மாநாட்டில் பிரதமர் உரையாற்றுகிறார். கேங்டாக்கில் நடைபெறும் இயற்கை வேளாண் பொருட்கள் கண்காட்சியை நாளை பார்வையிடும் பிரதமர் அங்குள்ள இயற்கை வேளாண் விவசாயிகளிடம் உரையாடுவார். அதின்பின் பிரதமர் திரு. மோடி அசாமிற்கு புறப்படுகிறார். குவஹாத்தி ஐ.ஐ.டி.யின் புதிய கட்டிடத்திற்கு அடிக்கல் நாட்டும் பிரதமர் அங்குள்ள ஐ.ஐ.டி., என்.ஐ.டி. மற்றும் வட-கிழக்கு பகுதியில் உள்ள மத்திய பல்கலைக்கழகங்களின் மாணவர்களோடு உரையாற்றுவார்.
கூகுள் தலைமை அதிகாரியாக சுந்தர் பிச்சை நியமனம் – பிரதமர் வாழ்த்து

கூகுள் நிறுவனத்தின் தலைமை அதிகாரியாக திரு. சுந்தர் பிச்சை நியமனம் செய்யப்பட்டுள்ளதை முன்னிட்டு திரு. சுந்தர் பிச்சைக்கு பிரதமர் திரு. நரேந்திர மோடி தனது வாழ்த்துக்களை தெரிவித்துள்ளார். சுந்தர் பிச்சை அவர்களே, உங்களுக்கு எனது வாழ்த்துக்கள். கூகுள் நிறுவனத்தில் புதிய பொறுப்பு ஏற்கும் உங்களுக்கு எனது நல்வாழ்த்துக்கள் என்று பிரதமர் அந்த வாழ்த்து செய்தியில் தெரிவித்துள்ளார்.
எழுந்து நில் இந்தியா திட்டத்துக்கு மத்திய அமைச்சரவை ஒப்புதல்

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவை தாழ்த்தப்பட்ட மற்றும் பழங்குடியினர் மற்றும் பெண்கள் தொழில் தொடங்க உதவி செய்யும் “எழுந்து நில் இந்தியா” என்ற திட்டத்துக்கு ஒப்புதல் அளித்தது. ஒரு வங்கிக் கிளைக்கு இரு திட்டங்கள், ஒரு கிளைக்கு ஒரு பிரிவு என்ற அடிப்படையில் இத்திட்டம் செயல்படுத்தப்படும். குறைந்தது 2.5 லட்சம் மக்களுக்கு இத்திட்டம் பயன்தரும் என்று எதிர்பார்க்கப்படுகிறது. 2.5 லட்சம் மக்களை சென்றடைய 36 மாதங்கள் என்ற கால அளவு நிர்ணயிக்கப்பட்டுள்ளது. இத்திட்டத்தின் பலன்கள் வருமாறு : சிறு தொழில் வளர்ச்சி வங்கி மூலமாக மறு முதலீட்டுக்காக முதல் கட்டமாக 10,000 கோடி. தேசிய உத்தரவாத நிறுவனம் மூலமாக கடன் உத்தரவாதத் திட்டம். கடன் பெறுபவர்களுக்கு கடன் பெறுவதற்கு முன்னும், கடன் பெறுகையிலும் ஆதரவு. சேவை வழங்குதல், இணைய தளத்தில் பதிவு செய்தல், இணைய சந்தைகளில் பங்கெடுக்க வைத்தல், சிக்கல்களை தீர்க்க பயிற்சி அளித்தல் உள்ளிட்டவை இத்திட்டம் மூலம் செயல்படுத்தப்படும். இத்திட்டத்தின் விவரங்கள் பின் வருமாறு : இத்திட்டத்தின் நோக்கம், தாழ்த்தப்பட்ட, பழங்குடியின மற்றும் பெண்களுக்கு உதவி செய்தல். தாழ்த்தப்பட்ட , பழங்குடியின மற்றும் பெண்களால் முன்னெடுக்கப்படும் திட்டங்களுக்கு 10 லட்சம் முதல் 100 லட்ச ரூபாய் வரை கடன் வழங்குதல், கடனின் காலகட்டத்தை 7 ஆண்டுகளாக அதிகரித்தல், விளிம்பு நிலை பிரிவினருக்கு உதவுதல், ஆகியவை இத்திட்டத்தின் நோக்கங்கள். கடன் பாதுகாப்புக்காக நிதி சேவைகள் துறை மூலமாக, கடன் பாதுகாப்பு திட்டம் ஒன்றை உருவாக்கி, அதை தேசிய கடன் உத்தரவாத நிறுவனம் மூலமாக செயல்படுத்துதல். கடன் பெறுகையில் செலுத்த வேண்டிய முன்பணம் 25 சதவிகிதம் ஆகும். மாநில அரசின் திட்டங்களோடு இணைக்கையில், பெரும்பாலானோருக்கு செலுத்த வேண்டிய முன்பணம் கணிசமாக குறையும். காலப்போக்கில், கடன் பெறுபவரின் கடன் வரலாறு, கடன் துறையின் மூலமாக பதிவு செய்யப்படும். பின்னணி : “எழுந்து நில் இந்தியா” திட்டம் பிரதமர் அவர்களால், 15 ஆகஸ்ட் 2015 சுதந்திர தின உரையில் அறிவிக்கப்பட்டது. எழுந்து நில் இந்தியா திட்டம், நிதிச் சேவைகள் துறையால், தாழ்த்தப்பட்ட, பழங்குடியின மற்றும் பெண் தொழில் முனைவோருக்காக செயல்படுத்தப்படும்.
சமூக சேவகரும் பத்ம விருது பெற்றவருமான சாந்தி தேவி அவர்களின் மறைவுக்குப் பிரதமர் இரங்கல் தெரிவித்துள்ளார்

பிரபல சமூக சேவகரும் பத்ம விருது பெற்றவருமான திருமதி சாந்தி தேவி அவர்களின் மறைவுக்குப் பிரதமர் திரு நரேந்திர மோடி தமது துயரத்தை வெளிப்படுத்தியுள்ளார். ட்விட்டரில் பிரதமரின் பதிவு : “சாந்தி தேவி அவர்கள் ஏழைகள் மற்றும் ஒடுக்கப்பட்டோரின் குரலாக நினைவுகூரப்படுவார் துயரங்களைக் களைந்து ஆரோக்கியமான நீதி நெறியுள்ள சமூகத்தை உருவாக்க அவர் ஓய்வில்லாமல் உழைத்தார். அவரது மறைவால் துயரடைந்தேன். அவரது குடும்பத்தினருக்கும், எண்ணற்ற ஆதரவாளர்களுக்கும் எனது ஆறுதல்கள். ஓம் சாந்தி”.
“குடியரசுத் தலைவர் பிரணாப் முகர்ஜி – ஓர் ராஜதந்திரி” என்ற புகைப்பட புத்தகம் – பிரதமர் வெளியிட்டார்

புது தில்லியில் குடியரசுத் தலைவர் மாளிகையில் நடைபெற்ற நிகழ்ச்சியில் “குடியரசுத் தலைவர் பிரணாப் முகர்ஜி – ஓர் ராஜதந்திரி” (பிரசிடென்ட் பிரணாப் முகர்ஜி- ஏ ஸ்டேட்ஸ்மேன்) என்ற புகைப்பட புத்தகத்தைப் பிரதமர் திரு நரேந்திர மோடி இன்று வெளியிட்டார். நிகழ்ச்சியில் பேசிய பிரதமர், அவருடைய பார்வையில் நமது சமூகம் மேலும் வரலாற்றுக்கு முக்கியத்துவம் அளித்து, வரலாறு சார்ந்த விசயங்களைப் பராமரிக்க வேண்டும் என்று கூறினார். குடியரசுத் தலைவர் பதவி வகித்தல் என்பது நடை முறைகளுக்கும் மேல் என்று குறிப்பிட்ட பிரதமர் இந்தப் புத்தகத்தில் இடம் பெற்றுள்ள நமது குடியரசுத் தலைவரின் மனித நேயப் பக்கத்தை எடுத்துரைக்கும் புகைப்படங்கள் நமக்கு பெருமை அளிக்கிறது என்றார். மகாத்மா காந்தியின் இரு புகைப்படங்கள்; துடைப்பத்துடனும், நுண்ணோக்கி வழியாக பார்க்கும் புகைப்படமும் அவரின் பன்முகத் தன்மையைக் காட்டுகிறது என்றார். ஒரு தலைவரின் ஒரு சில பக்கத்தை மட்டுமே செய்தித்தாள்கள் வெளியிடுகின்றன. ஆனால் அதையும் தாண்டி தலைவருக்கு பல குணங்கள் உள்ளன என்று பிரதமர் கூறினார். திரு. பிரணாப் முகர்ஜியுடன் இணைந்து பணியாற்றியது தனக்கு கிடைத்த பெரும் பேறாக அமைந்தது என்று பிரதமர் கூறினார். அவருடைய அனுபவங்களை நினைவு கூறிய பிரதமர், பலமுறை தான் பல்வேறு சிந்தனைகள் கொண்ட தலைவர்கள் மற்றும் தொண்டர்களுடன் பணியாற்ற வாய்ப்பு கிடைத்தது என்று கூறினார். தான் தில்லி வந்தபோது பிரணாப் என்ற மூத்த சகோதரரின் வழிகாட்டுதல் பெற்றதை என்றும் மறக்க முடியாது என்று பிரதமர் கூறினார். தந்தை ஸ்தானத்தில் இருந்து குடியரசுத் தலைவர் பிரணாப் முகர்ஜி எனக்கு வழிகாட்டியுள்ளார் என்றும் கூறினார். தேவையான அளவு ஓய்வு எடுக்கவும் தனது ஆரோக்கியத்தை கவனித்துக் கொள்ளவும் என்றும் குடியரசுத் தலைவர் என்னிடம் கூறியுள்ளார் என்று பிரதமர் கூறினார்.
பிரதமர் உஜ்வாலா திட்டத்தின் பயனாளிகளின் எண்ணிக்கை 2 கோடியை எட்டியது – பிரதமர் மகிழ்ச்சி

பிரதமர் உஜ்வாலா திட்டத்தின் பயனாளிகளின் எண்ணிக்கை 2 கோடியை எட்டியதன் காரணமாக பிரதமர் திரு. நரேந்திர மோடி தந்து மகிழ்ச்சியை தெரிவித்துள்ளார். “ஓர் ஆண்டுக்குள்ளாகவே பிரதமர் உஜ்வாலா திட்டத்தின் பயனாளிகளின் எண்ணிக்கை 2 கோடியை எட்டியது பெருமையையும் மகிழ்ச்சியையும் அளிக்கிறது. ஏழை பெண்களின் வாழ்க்கைத் தரத்தில் நல்ல மாற்றம் கொண்டு வரவேண்டும் என்ற உறுதியான கோட்பாட்டின் வழிகாட்டியால் உஜ்வாலா திட்டம் செயல்படுத்தப்படுகிறது. உஜ்வாலா திட்டத்தின் பயனாளிகளுக்கும் இத்திட்டம் வெற்றி பெற நேரம் பாராமல் அயராது உழைப்பவர்களுக்கும் எனது வாழ்த்துகள்”, என்று பிரதமர் கூறியுள்ளார்.
சிக்கிம், அருணாச்சலப் பிரதேசம் மற்றும் திரிபுராவில் ஒருங்கிணைக்கப்பட்ட கட்டுப்பாடு மற்றும் கண்காணிப்பு மையங்கள்: பிரதமர் அடிக்கல் நாட்டினார்

பிரதமர் திரு. நரேந்திர மோடி, புது தில்லியிலிருந்து காணொலி மூலம் ஐந்து வட கிழக்கு நவீன நகரங்களில் ஒருங்கிணைக்கப்பட்ட கட்டுப்பாடு மற்றும் கண்காணிப்பு மையங்கள் அமைக்க இன்று அடிக்கல் நாட்டினார். சிக்கிமில் நமச்சி மற்றும் கேங்டாக், அருணாச்சலப் பிரதேசத்தில் இட்டாநகர் மற்றும் பசிகாட், திரிபுராவில் அகர்தலா ஆகிய இடங்களில் ஒருங்கிணைக்கப்பட்ட கட்டுப்பாடு மற்றும் கண்காணிப்பு மையங்களுக்கான பெயர் பலகையை பிரதமர் கணினி மூலம் திறந்து வைத்தார்.
பாபா சாகேப் பீம்ராவ் அம்பேத்கர் பல்கலைக்கழகத்தின் 6வது பட்டமளிப்பு விழாவில் பிரதமர் பங்கேற்றார்.

பிரதமர் திரு நரேந்திர மோடி அவர்கள் பாபா சாபேப் பீம்ராவ் அம்பேத்கர் பல்கலைக்கழக பட்டமளிப்பு விழாவில் பங்கேற்றார். நிகழ்ச்சியில் பேசிய பிரதமர், 21-ம் நூற்றாண்டில், இளைஞர்களின் சக்தியோடு, இளைஞர்களின் கனவுகளோடும் உறுதியோடும், இந்தியா வளர்வதைக் கண்டு மகிழ்ச்சியடைவதாக தெரிவித்தார். இந்தியாவின் வலிமைக்கு இளைஞர்களே அடிப்படைக் காரணம் என்றார். அதே நேரத்தில், ஐதரபாத்தில், ஒரு மாணவர் தற்கொலை செய்து கொண்டதை நினைவூகூர்ந்த பிரதமர், அக்குடும்பத்தின் வலியையும் வேதனையையும் புரிந்து கொள்வதாக தெரிவித்தார். எந்த காரணத்தினாலேயோ, ஒரு தாய் தன் மகனை இழந்துள்ளார், இந்திய தாயும் ஒரு மகனை இழந்துள்ளார் என்றார். பாபா சாகேப் அம்பேத்கர் வகுத்துள்ள பாதையில் இந்த அரசு, தடைகளை வெற்றி கொள்வதற்காக பாடுபடும் என்றார். டாக்டர் அம்பேத்கரின் பொருளாதாரப் பார்வைகளை நினைவுகூர்ந்த பிரதமர், இளைஞர்களை வேலை தேடுபவர்களாக அல்லாமல், வேலை வாய்ப்பை உருவாக்குபவர்களாக மாற்ற அரசு முயன்று வருவதாக தெரிவித்தார். ஏராளமான தடைகளுக்கிடையே டாக்டர் அம்பேத்கர் கல்விக்கு முக்கியத்துவம் கொடுத்து புரிந்த சாதனைகளை பிரதமர் குறிப்பிட்டார். அதன் பிறகு, டாக்டர் அம்பேத்கர் இந்தியா திரும்பி விளிம்புநிலை மக்களின் நலனுக்காக பாடுபட்டார். தற்போது பட்டம் பெறும் இளைஞர்களை டாக்டர் அம்பேத்கரைப் போல, ஏழைகளுக்காகவும், விளிம்புநிலை மக்களுக்காகவும் பாடுபட வேண்டும் என்று பிரதமர் கேட்டுக் கொண்டார். இப்பல்கலைக்கழகத்தில் அதிநவீன மாணவர்கள் நடவடிக்கை மையம் அமைப்பதற்கான அடிக்கல்லை பிரதமர் நாட்டினார்.
ஜி-7 உச்சிமாநாட்டின்போது இந்தோனேசிய அதிபருடன் பிரதமர் சந்திப்பு

ஜெர்மனியின் ஸ்க்லோஸ் எல்மாவ்வில் ஜி -7 உச்சிமாநாட்டின் போது பிரதமர் திரு நரேந்திர மோடி, இந்தோனேசிய அதிபர் மேதகு திரு. ஜோகோ விடோடோவை 27 ஜூன், 2022 அன்று சந்தித்துப் பேசினார். தற்போதைய ஜி-20க்கு இந்தோனேசியா தலைமை வகிப்பதற்காக திரு விடோடோவுக்கு, பிரதமர் வாழ்த்து தெரிவித்தார். அதேபோல், வரவிருக்கும் ஜி-20க்கு இந்தியா தலைமை வகிப்பது குறித்தும் விவாதித்தனர். பரஸ்பர தொடர்புடைய உலகளாவிய மற்றும் பிராந்திய பிரச்சினைகள் குறித்தும் அவர்கள் தங்களின் கருத்துக்களைப் பரிமாறிக் கொண்டனர்.
கொரோனா வைரசுக்கு எதிராகப் போராடுபவர்களுக்கு நன்றி தெரிவித்த மக்களுக்கு பிரதமர் நன்றி

கொரோனா வைரசுக்கு எதிரான போரில் களத்தில் முன்னணியில் நிற்பவர்களுக்கு நன்றி தெரிவித்ததற்காக, மக்களுக்கு பிரதமர் திரு. நரேந்திர மோடி நன்றி கூறினார். “கொரோனா வைரசுக்கு எதிரான போரை வழிநடத்தும் ஒவ்வொருவருக்கும் நாடு நன்றி தெரிவித்தது. நாட்டு மக்களுக்கு நன்றிகள் பல,” என தனது சுட்டுரைப் பதிவுகளில் பிரதமர் எழுதினார். இந்த நிகழ்வு, கொவிட்-19 சிக்கலுக்கு எதிரான நீண்ட போராட்டத்தில் தேசத்தின் வெற்றியை அடையாளப்படுத்தியிருப்பதாகப் பிரதமர் தெரிவித்தார். இதே உறுதி மற்றும் கட்டுப்பாட்டுடன் சமுக இடைவளிக் கோட்பாட்டுக்கு ஏற்ப மக்கள் தங்களை கட்டமைத்துக் கொள்ள வேண்டும் என அவர் கேட்டுக்கொண்டார்.